寄集節二首  其一
作者：張耒
朝代：宋

paragraphs: 陳侯氣飄飄，誰敢易挹酌。
俊如摶風鷹，清如唳霜鶴。
高懷落俗事，見者初駭愕。
須臾發其有，珠玉隨洒落。
浩然謝畦畛，誰不愛而樂。
論交嗟我晚，玉手未暖握。
別來星一周，庭竹再飄籜。
洛陽誰知子，恐未免寂寞。
崢嶸胸中氣，誰與發其鑰。
知心古所少，獻厚報或薄。
興懷每念此，中夜情抱惡。
雖然千金璧，豈得常在璞。
山城一尊酒，子去誰酬酢。
高歌遣我思，長嘯觀寥廓。